KOMMISSIONENS FORORDNING (EF) Nr. 519/98 af 5. marts 1998 om ændring af Rådets forordning (EF) nr. 934/95 om indførelse af toldlofter og et statistisk fællesskabstilsyn inden for rammerne af referencemængder for en række varer med oprindelse i Cypern, Egypten, Jordan, Israel, Tunesien, Syrien, Malta, Marokko og Vestbredden og Gazastriben
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 934/95 af 10. april 1995 om indførelse af toldlofter og et statistisk fællesskabstilsyn inden for rammerne af referencemængder for en række varer med oprindelse i Cypern, Egypten, Jordan, Israel, Tunesien, Syrien, Malta, Marokko og Vestbredden og Gazastriben (1), senest ændret ved Rådets forordning (EF) nr. 553/97 (2), særlig artikel 3 og 4, og
ud fra følgende betragtninger:
Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Den Tunesiske Republik på den anden side (3) træder i kraft den 1. marts 1998; i denne aftale fastsættes det, at visse varer med oprindelse i Tunesien ved indførsel i Fællesskabet kan nyde fordel af toldindrømmelser inden for rammerne af referencemængder og undergives et statistisk fællesskabstilsyn; i henhold til aftalen hæves referencemængderne for disse varer i fire lige store rater på 3 % af disse mængder hvert år fra den 1. januar 1997 til den 1. januar 2000; på grund af aftalens ikrafttræden den 1. marts 1998 har der ikke kunnet foretages de forøgelser, der i aftalen er fastsat for 1997, og referencemængderne for 1998 er derfor fastlagt under hensyntagen til to forøgelser; i den nye aftale fastsættes der for nye kartofler en toldindrømmelse fra den1. januar til den 31. marts inden for rammerne af et fællesskabstoldkontingent, men på grund af aftalens ikrafttræden den 1. marts 1998 er det hensigtsmæssigt, at den nuværende indrømmelse inden for rammerne af en referencemængde opretholdes for disse varer for januar og februar 1998;
for at de nye indrømmelser, der er fastlagt i ovennævnte aftale, kan finde anvendelse, bør forordning (EF) nr. 934/95 ændres; ved ændringen heraf bør der ligeledes for samtlige de varer, der er opført i bilag II til forordning (EF) nr. 934/95, tages hensyn til de tekniske justeringer, der er nødvendige som følge af ændringerne af den kombinerede nomenklatur og underopdelingerne i Taric;
de i denne forordning indeholdte foranstaltninger er i overensstemmelse med udtalelse fra Toldkodeksudvalget -
UDSTEDT FØLGENDE FORORDNING:
Artikel 1
Bilag II til forordning (EF) nr. 934/95 affattes som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 1. januar 1998, undtagen for så vidt angår referencemængderne under løbenumrene 18.0110, 18.0125 og 18.0145, som finder anvendelse fra den 1. marts 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. marts 1998.